Aviva Burjassot presenta “Estellés: 25 anys sense el poeta”, un calendari anual d’actes en homenatge al poeta, en el 25 aniversari de la seua mort
2025-07-24

El pròxim dia 22 de març, a les 19h, tindrà lloc la presentació del cartell d’activitats en homenatge a la memòria del poeta Vicent Andrés Estellés, quan es compleixen 25 anys de la seua defunció. Amb el nom “Estellés: 25 anys sense el poeta”, AVIVA Burjassot, l’Agència de Promoció del Valencià que dirigeix la regidora Maria Viu, presentarà aquesta àmplia programació d’actes i activitats en la Sala d’Exposicions de la Casa de Cultura.

El calendari d’activitats per al 2108 en honor a la memòria del poeta inclou la ruta literària “Racons furtius pel Burjassot d’Estellés”; l’exposició “Vicent Andrés Estellés: de la imatge a la paraula, de la paraula a la imatge”, amb escrits originals del poeta i amb la visita guiada del seu comissari Jordi Oviedo; el projecte del mapa visual #AcíesticVAE, que inclourà imatges de tot el món relacionades amb l’obra estellesiana; el contacontes “Estellés en minúscula”, dirigit als centres educatius; l’actuació musical en homenatge al poeta, a càrrec de la Banda Juvenil de l’Agrupació Musical Los Silos de Burjassot o la representació teatral “Oratori de Josep Ribera a Nàpols”, una obra teatral original de Vicent Andrés Estellés, que estarà a càrrec de l’associació teatral Paraules i Dones, entre altres activitats programades al llarg de l’any.

Finalitzada la presentació del calendari d’activitats, els presents gaudiran d’un vi d’honor i de la representació artística del Bolero de L’Alcúdia, amb lletra de Vicent Andrés Estellés, a càrrec del Taller de danses Bassot, de Burjassot.

Més informació en: www.burjassot.org/aviva, www.burjassot.org/25vae, en el correu electrònic d’Aviva Burjassot aviva@ayto-burjassot.es o en el telèfon 666 46 92 73.